**כיצד עונים על השאלות בבחינה באזרחות?**

**שאלות אירוע (פרק א', פרק ד')**

**צורת תשאול: מילות ההוראה המקובלות**

**ציין**  - התלמיד מזהה את המושג עליו נשאל : גישה, זכות, עקרון, מדיניות - **(זיהוי המושג)**
**הצג** - התלמיד מפרט את הידוע לו על המושג עליו נשאל בהתאם לחומר הלימוד ובהתאם לדרישות השאלה - **(מעין הגדרת המושג, אך ניתן לכתוב אותה במילותיו של התלמיד)**

לגבי כל מושג יש להציג את הרכיבים העיקריים של המושג, שנדרש שיופיעו בתשובה.
**הסבר** - הבהרת החיבור בין האירוע/הטקסט לבין המושג. תשובה מלאה לחלק זה מורכבת משני חלקים : ביסוס, וקישור.
 **ביסוס** - **התלמיד מראה ש**... התלמיד מתייחס למרכיבים באירוע/בטקסט הקשורים למושג אותו התבקש לאתר בשאלה, וזאת ע"י  **ציטוט** המשפטים הרלוונטיים מהאירוע, **או** על ידי כתיבת החלק הרלוונטי בטקסט במילותיו.
 **קישור** - **התלמיד מבין ש**...... התלמיד מצביע על הקשר בין המושג אותו הציג (בחלק השני של התשובה) לבין המשפט/ים הרלוונטיים אותם איתר באירוע/בטקסט - (הקישור הוא בין: הצגת המושג לבין הביסוס).

**שאלות ידע (פרק ב' חלק ראשון) – צורת תשאול: מילות ההוראה המקובלות**:

**ציין**... – "ציין" משמעו כינוי המושג המבוקש בשם, לכן השימוש בהוראה זו ילווה בדר"כ, בהוראה נוספת.  **הצג**... – "הצג" משמעו פירוט ותיאור של מה שידוע לתלמיד על המושג המבוקש. השימוש בהוראה זו ילווה בדר"כ, בציון כמותי של הרכיבים הנדרשים בשאלה (הכימות, ציון מספר הרכיבים הנדרש לתשובה מלאה מבהיר לתלמיד את הנדרש ממנו ומנחה את המורה בזמן בדיקת התשובה).

**הסבר**.... – "הסבר" משמעו היכולת להבהיר קשר בין רכיבים שונים. השימוש בהוראה זו מחייב את התלמיד: להתייחס למונחים אליהם מכוונת השאלה, ולהבהיר את הקשר ביניהם.

**שאלות ידע מורכבות, באשכולות. (פרק ב' חלק שני) – צורת תשאול, מילות ההוראה המקובלות:**שאלות אלו **מורכבות**  - משני חלקים, (שני תתי-שאלות)
 - בדר"כ שתי הוראות: גם ציין / הצג..... וגם הסבר ....
 - מנוסחות כ"שאלות מדרגה", יש קשר בין התשובות של שני החלקים:
התשובה לחלק ב' של השאלה, מתבססת על התשובה לחלק א' של השאלה, ובעיקר - החלק השני של השאלה דורש מהתלמיד לבצע אינטגרציה כלשהי בין שני נושאים מתכנית הלימודים.

**שאלות הבנה (פרק ג'): הבנה וניתוח טקסט - צורת התשאול :**

בשאלות אלו הזיהוי יינתן לתלמיד בגוף השאלה, והתלמיד יצטרך להציג את המושג, לבסס אותו מתוך הקטע ולקשר בין הצגת המושג לבין החלקים הרלוונטיים בקטע. הערה: התלמיד צריך להסביר את המושג ולציין את מאפייני המושג ללא קשר לכתוב בקטע, ורק אח"כ לבסס ולקשר את דבריו על סמך הכתוב בקטע.

**שאלות עמדה (פרק ד') שאלות בהן נדרש התלמיד להציג את עמדתו בדרך של כתיבת טיעון**ההוראות לתלמיד כפי שהן כתובות בשאלה:
הבע את עמדתך בעניין זה.

הצג שני נימוקים התומכים בעמדתך, ומתבססים על מושגים מתחום האזרחות.
בכתיבתך הקפד על הרכיבים הבאים:
א. טענה – הצגת עמדתך בעניין באופן ברור.
ב. הנמקה – הצגת שני נימוקים שבעזרתם אתה מבסס את טענתך על מושגים וידע מלימודי האזרחות.

כדי שהתלמיד יוכל לענות כראוי על שאלות עמדה עליו ללמוד את מיומנות בניית הטיעון :

|  |
| --- |
| טיעון = טענה + נימוקים + (מסקנה). |

על התלמיד לענות על שאלת עמדה בשני חלקים:
טענה: הטענה חיבת להתבסס על הסוגיה השנויה במחלוקת שמופיעה בשאלה, ולסוגיה זו התלמיד מוסיף אם הוא תומך או מתנגד לכתוב בשאלה.
נימוקים: נימוקים שבאמצעותם התלמיד מבסס את עמדתו.

התלמיד צריך לכתוב שני נימוקים נפרדים ושונים, בכל נימוק התלמיד צריך להציג מושג באזרחות, ולקשר בין המושג לבין הטענה.

**מבנה תשובה בבחינת הבגרות באזרחות**

מבנה תשובת ידע:

יש לזהות את רמת הפירוט הנדרשת: ציין / הצג / הדגם / הסבר.

יש לזהות את כמות הפריטים הנדרשים: הבא שתי דוגמאות, ציין שלושה מאפיינים.

יש לענות תוך התייחסות לכל מרכיבי השאלה – כדאי לחלק את השאלה למרכיביה לפני תחילת כתיבת התשובה.

מומלץ להתחיל את התשובה במילות השאלה.

מבנה תשובת / אירוע / חצי אירוע

בכל שאלה מסוג זה יש להתייחס לארבע מרכיבים: ז.ה.צ.ק.

**ז**יהוי – זיהוי המושג באזרחות שאתם נדרשים להתייחס אליו.

**ה**צג – הצגת המושג באזרחות באופן כללי (רכיבי המושג) בלי קשר לטקסט באירוע/חצי אירוע.

**צ**יטוט – ציטוט מתוך הטקסט את מה שמבטא את המושג שזיהתם בתחילת התשובה.

**ק**ישור – קישור של הציטוט להצגה, להסביר כיצד ציטוט זה מבטא באמת את המושג.

הדגמה מתוך **שאלה מס' 1 בגרות קיץ תש"ע**

ראש עיר מסוים החליט להעביר תקציב מיוחד בשנתיים הבאות לבתי הספר שאיכות ההוראה בהם נמוכה. בכך הוא ביקש לעזור להם להשוות את רמת ההוראה בהם לזו שבבתי הספר האחרים.

הורים רבים ביקשו לדעת אילו בתי ספר יקבלו את התקציב המיוחד. הם טענו שברצונם לעקוב אחרי הפעילות של בתי הספר האלה ולהבטיח שהתקציב המיוחד אכן יסייע לשיפור איכות ההוראה של ילדיהם. בתשובה לבקשתם ענה דובר העירייה שפרסום השמות של בתי הספר ייצור להם תדמית שלילית, ולכן העירייה תימנע מכך.

א. ציין והצג את המדיניות (הבחנה, העדפה מתקנת או אפליה) שבאה לידי ביטוי בהחלטה של

 ראש העיר.

 הסבר כיצד מדיניות זו באה לידי ביטוי בקטע.

**ציון:** כתיבת שם המושג שזוהה – מדיניות העדפה מתקנת. (30%)

**הצג**: כתיבת 3 רכיבים המציגים/מגדירים את המושג שזוהה: (30%)

1. הטבה המוענקת ע"י השלטון.
2. לאוכלוסייה שסבלה קיפוח בעבר.
3. במטרה לצמצם פערים.
4. לזמן מוגבל עד שיווצר שוויון.

**הסבר**: כולל ציטוט מהקטע וקישור. ( 20% לציטוט ו-20% לקישור = 40%)

**ציטוט מהקטע**: "ראש העיר החליט להעביר תקציב מיוחד בשנתיים הבאות לבתי ספר שאיכות ההוראה בהם נמוכה, בכך ביקש לעזור להם להשוות את רמת ההוראה בהם לזו שבבתי ספר אחרים".

**קישור:** קישור בין הציטוט לבין המושג שזוהה. במקרה זה קישור בין הציטוט להעדפה מתקנת.

**הואיל ו או מכיוון ש–** התקציב הוא לשנתיים = זמן מוגבל, ומטרתו צמצום פערים **לכן** או **לפיכך** זוהי מדיניות העדפה מתקנת.

ב. ציין והצג זכות אחת שבאה לידי ביטוי בבקשת ההורים.

 הסבר כיצד זכות זו באה לידי ביטוי בקטע.

**ציון:** זכות הציבור לדעת או חופש המידע.

**הצג:** 1. לכל אדם זכות לדרוש ולקבל מידע על הפעילויות של רשויות השלטון.

2. השימוש במידע נועד לאפשר לאזרח לקבל החלטות בצורה שקולה או לפעול בדרכים

 שונות.

3**.** חובה על רשויות השלטון לפרסם מידע לגבי פעולותיהן הציבוריות.

**הסבר**:

**ציטוט מהקטע: "**הורים רבים ביקשו לדעת אילו בתי ספר יקבלו את התקציב המיוחד. הם טענו שברצונם לעקוב אחרי הפעילות של בתי הספר האלה ולהבטיח שהתקציב המיוחד אכן יסייע לשיפור איכות ההוראה של ילדיהם".

**קישור: הואיל ו** ההורים דורשים לקבל מידעמהעירייה (גוף שלטוני)כדי לעקוב אחר התנהלות בתי הספר והתקציב **לכן** הם מממשים את זכות הציבור לדעת/חירות המידע.